
ΚΟΙΝΟ ΨΗΦΙΣΜΑ-ΚΑΤΑΓΓΕΛΙΑ
· Της Πανελλήνια Ομοσπονδία Εργατών Επισιτισμού και Υπαλλήλων Τουριστικών Επαγγελμάτων 
· Των Εργατικών Κέντρων της Κρήτης
· Των Πρωτοβάθμιων Σωματείων στον χώρο του Τουρισμού-Επισιτισμού

Οι συνθήκες εξαθλίωσης, οι μισθοί πείνας και τα σοβαρά προβλήματα που αντιμετωπίζουν οι εργαζόμενοι στον τομέα Τουρισμού-Επισιτισμού, αποτέλεσμα της εργοδοτικής ασυδοσίας τέθηκαν επί τάπητος στην Παγκρήτια Σύσκεψη των Σωματείων Ξενοδοχοϋπαλλήλων και εργαζομένων στον Επισιτισμό, που πραγματοποιήθηκε στο Ηράκλειο, παρουσία του Προέδρου και του Γεν. Γραμματέα της Πανελλήνιας Ομοσπονδίας Εργατών Επισιτισμού και Υπαλλήλων Τουριστικών Επαγγελμάτων, συναδ. Παναγιώτη Προύτζου και Γιώργου Χότζογλου αντίστοιχα, αλλά και των Εργατικών Κέντρων της Κρήτης. Έπειτα από την Παγκρήτια Σύσκεψη και με βάση τις αποφάσεις που ελήφθησαν, εκδόθηκε το παρακάτω ψήφισμα: 
· Καταγγέλλουμε την Κυβέρνηση, η οποία με εγκύκλιο επιχειρεί να αποπροσανατολίσει του εργαζομένους για δήθεν επαναφορά της γενικής ισχύος των Συλλογικών Συμβάσεων Εργασίας μετά τον Αύγουστο του 2018. Ειδικότερα με την Εγκύκλιο του Υπουργείου Εργασίας, για τον έλεγχο συνδρομής των προϋποθέσεων της επεκτασιμότητας, η Κυβέρνηση χωρίς ντροπή παραχωρεί δικαίωμα ‘’βέτο’’ στην εργοδοτική οργάνωση για την επέκταση της συλλογικής σύμβασης με το ‘’τρικ’’ της προϋπόθεσης κατάθεσης του μητρώου μελών της, κάτι που επαφίεται στην πλήρη διακριτική ευχέρεια της ίδιας της εργοδοτικής οργάνωσης! 
Συγκεκριμένα, η εγκύκλιος αναφέρει «σε περίπτωση μη υποβολής από την εργοδοτική οργάνωση του μητρώου μελών της και της συνακόλουθης αδυναμίας τήρησης της προβλεπόμενης διαδικασίας, η επέκταση της συλλογικής σύμβασης δεν είναι δυνατή». Ανέκαθεν την επέκταση ζητούσε η πλευρά των εργαζομένων και παρά τις περί του αντιθέτου διακηρύξεις, η εργοδοτική πλευρά, πρόβαλλε εμπόδια στη σχετική Υπουργική Απόφαση, που στάθμιζε το Δημόσιο Συμφέρον και αποφάσιζε ανάλογα.
Με αυτό το ‘’τρικ’’ η βασική αρχή της επεκτασιμότητας των συλλογικών συμβάσεων εργασίας, που μεταβατικά είχε ανασταλεί, όχι μόνο δεν επανέρχεται από τον Αύγουστο του 2018, αλλά δέχεται θανάσιμο πλήγμα πριν καλά καλά ΄΄δήθεν΄΄ αναβιώσει.
· Καταγγέλλουμε το Υπουργείο Τουρισμού για τη διάψευση των προσδοκιών σχετικά, με το πολύ σοβαρό ζήτημα επαναλειτουργίας του Οργανισμού Τουριστικής Εκπαίδευσης και Κατάρτισης. Μετά την κατάργηση του Οργανισμού Τουριστικής Εκπαίδευσης και Κατάρτισης (ΟΤΕΚ) από προηγούμενες κυβερνήσεις, με υποβιβασμό της ευθύνης λειτουργίας των τουριστικών σχολών σε μία απλή διεύθυνση του Υπουργείου με πενιχρά μέσα και αρμοδιότητες, ακολούθησε η κατάργηση της εκπαιδευτικής βαθμίδας των ΕΠΑΣ, αλλά και η κατάργηση της Μετεκπαίδευσης τα τελευταία 2 χρόνια με ευθύνη της σημερινής Κυβέρνησης.  Ένα ζήτημα, που επανειλημμένα έχουν θίξει τα Εργατικά Κέντρα της Κρήτης και τα Σωματεία στον χώρο του Τουρισμού-Επισιτισμού. 
Ωστόσο, σύμφωνα με τη πληροφόρηση που έχουμε,παρά τις δεσμεύσεις της Υπουργού Κας Ε. Κουντουρά σχεδιάζεταιηλειτουργία ελάχιστων Τμημάτων Μετεκπαίδευσης στη περιφέρειά μας. Απαιτούμε, ως ο μεγαλύτερος τουριστικός προορισμός της χώρας να λειτουργήσουν Τμήματα σε όλους τους νομούς της περιφέρειας Κρήτης, για να ικανοποιηθεί η τεράστια ζήτηση από τους συναδέλφους μας.

· Καταγγέλλουμε, τέλος τους Συνδικαλιστές οι οποίοι συνεχίζουν τις οργανωμένες επιθέσεις εις βάρος Συναδέρφων. Οι Συνδικαλιστές αυτοί  αντί να υπερασπίσουν, τα συμφέροντα των εργαζομένων στον χώρο του Τουρισμού-Επισιτισμού, τα κεκτημένα και τα δικαιώματά τους, προχωρούν διαρκώς σε ψευδείς καταγγελίες και σε τραμπουκισμούς, υλοποιώντας το σχέδιο του πολιτικού χώρου που ανήκουν. Πρέπει επιτέλους να συνειδητοποιήσουν ότι με τις επιθέσεις εις βάρος Συνδικαλιστών και Σωματείων Εργατικών Κέντρων της χώρας, αλλά και με τις διχαστικές συμπεριφορές, το μόνο που καταφέρνουν είναι να κάνουν τους κυβερνώντες να τρίβουν τα χέρια τους, αφού απαλλάσσονται από τις ευθύνες τους, τις οποίες ρίχνουν στις πλάτες των συναδέλφων που δεν συμφωνούν με την κομματικά χειραγωγούμενη τακτική τους.



